​ቅድመ ጨዋታ ዳሰሳ | ወልዋሎ ዓ.ዩ ከ ወልድያ
ሐሙስ ፣ ቅዳሜ እና እሁድ ሰባት ጨዋታዎች የተደረጉበት የኢትዮጵያ ፕሪሚምር ሊግ 10ኛ ሳምንት ዛሬ አዲስ አበባ ስታድየም በሚያስተናግደው አንድ ጨዋታ ፍፃሜውን ያገኛል። እኛም በዳሰሳችን እንደሚከተለው ተመልክተነዋል።እንደ መጀመሪያው መርሀ ግብር ቢሆን ዓዲግራት ላይ መደረግ የነበረበት ይህ ጨዋታ ፌዴሬሽኑ ከእግር ኳስ ውጪ የሆኑ ግጭቶችን ሊያስተናግዱ ከሚችሉ ጨዋታዎች አንዱ በመሆኑ ዛሬ በ10፡00 ሰዓት አዲስ አበባ ስታድየም ላይ እንዲደረግ ተወስኗል። ትናንት ከተደረጉ ጨዋታዎች በኃላ ወልዋሎ በ11 ነጥቦች 10ኛ ደረጃ ላይ ሲቀመጥ ከዚህኛው ሌላ ሁለት ቀሪ ጨዋታዎች ያሉት ወልድያ ደግሞ በአንድ ነጥብ ዝቅ ብሎ 12ኛ ደረጃን ይዟል። አጀማመሩ የአመቱ ክስተት ቡድን ሊሆን ነው ያስባለለት ወልዋሎ ሊጉ ሁለተኛ ወሩን ከያዘ ጅምሮ በሰንጠረዡ ቁልቁል መንሸራተቱን ቀጥሏል። ኢትዮ ኤሌክትሪክን እና ኢትዮጵያ ቡናን አከታትሎ ካሸነፈ በኃላ ካደረጋቸው አራት ጨዋታዎች ሁለት ነጥቦችን ብቻ ያገኘው ክለቡ ማስቆጠር የቻለውም አንድ ጊዜ ብቻ ነበር። ተጋጣሚው ወልድያ ደግሞ ሊጉ ሲጀምር አዳማ ከተማን ካሸነፈ በኃላ ከድል ርቆ ቢሰነብትም የዛሬ ሳምንት አርባ ምንጭን መርታት ችሏል። በፌደራል ዳኛ ኢብራሂም አጋዥ መሀል ዳኝነት የሚደረገው የዛሬው ጨዋታ ወደ አዲስ አበባ መምጣቱም ለወልድያ ጥሩ አጋጥሚን የሚፈጥር ይሆናል። በገለልተኛ ሜዳ እንደመደረጉም ቡድኖቹ በማሸነፍ ላይ ተመስርተው ወደ ሜዳ እንደሚገቡ ይጠበቃል።የወልዋሎ ዓ.የው የቀኝ መስመር ተከላካይ እንየው ካሳሁን እንዲሁም የወልድያዎቹ አማረ በቀለ እና ብሩክ ቃልቦሬ በቅጣት ምክንያት ከጨዋታው ውጪ የሆኑ ተጨዋቾች ናቸው።  ወልድያ በኩል በድጋሜ ቀለል ያለ ጉዳት የገጠመው አዳሙ መሀመድ እና ተስፋዬ አለባቸው በዛሬው ጨዋታ ሊሰለፉ የሚችልበት ዕድል ሲኖር የወልዋሎ ዓ.ዩ ስብስብ ግን በሙሉ ጤንነት ላይ እንደሚገኝ ሰምተናል።  